諸公餞子敦軾以病不往復次前韵
作者：蘇軾
朝代：宋

paragraphs: 君爲江南英，面作河朔偉。
人間一好漢，誰似張長史。
上書苦留君，言拙輒報已。
置之勿復道，出處俱可喜。
攀輿共六尺，食肉飛萬里。
誰言遠近殊，等是朝廷美。
遥知送別處，醉墨爭淋紙。
我以病杜門，商頌空振履。
後會知何日，一歡如覆水。
善保千金軀，前言戲之耳。